CELEX: 32020R0204
Language: el
Date: 2019-11-28 00:00:00
Title: Εκτελεστικός Κανονισμός (EE) 2020/204 της Επιτροπής της 28ης Νοεμβρίου 2019 για τις λεπτομερείς υποχρεώσεις των παρόχων ευρωπαϊκών υπηρεσιών τηλεδιοδίων, το ελάχιστο περιεχόμενο της δήλωσης περιοχής της Ευρωπαϊκής Υπηρεσίας Τηλεδιοδίων, τις ηλεκτρονικές διεπαφές, τις απαιτήσεις για τα στοιχεία διαλειτουργικότητας και για την κατάργηση της απόφασης 2009/750/ΕΚ

17.2.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 43/49
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (EE) 2020/204 ΤΗΣ ΕΠΙΤΡΟΠΗΣ
         της 28ης Νοεμβρίου 2019
         για τις λεπτομερείς υποχρεώσεις των παρόχων ευρωπαϊκών υπηρεσιών τηλεδιοδίων, το ελάχιστο περιεχόμενο της δήλωσης περιοχής της Ευρωπαϊκής Υπηρεσίας Τηλεδιοδίων, τις ηλεκτρονικές διεπαφές, τις απαιτήσεις για τα στοιχεία διαλειτουργικότητας και για την κατάργηση της απόφασης 2009/750/ΕΚ
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία (ΕΕ) 2019/520 του Ευρωπαϊκού Κοινοβουλίου και του Συμβουλίου, της 19ης Μαρτίου 2019, σχετικά με τη διαλειτουργικότητα των συστημάτων τηλεδιοδίων και με τη διευκόλυνση της διασυνοριακής ανταλλαγής πληροφοριών για μη καταβολή οδικών τελών στην Ένωση (1), και ιδίως το άρθρο 5 παράγραφος 11, το άρθρο 6 παράγραφος 9, το άρθρο 14 παράγραφος 3 και το άρθρο 15 παράγραφοι 6 και 7,
         Μετά από διαβούλευση με την επιτροπή τηλεδιοδίων,
         Εκτιμώντας τα ακόλουθα:
         
                     (1)
                  
                  
                     Προκειμένου να ολοκληρωθεί το νομοθετικό πλαίσιο για να διασφαλισθεί η διαλειτουργικότητα των συστημάτων τηλεδιοδίων, είναι αναγκαίο να καθοριστούν λεπτομερείς απαιτήσεις όσον αφορά τις υποχρεώσεις των Ευρωπαίων παρόχων τηλεδιοδίων, το περιεχόμενο της δήλωσης περιοχής ΕΥΤ, τις ηλεκτρονικές διεπαφές και τις απαιτήσεις για τα στοιχεία διαλειτουργικότητας.
                  
               
                     (2)
                  
                  
                     Για να αποφευχθούν προβλήματα επιδόσεων του συστήματος ΕΥΤ, θα πρέπει να απαιτείται από τους παρόχους ΕΥΤ να παρακολουθούν την υπηρεσία τους και να συνεργάζονται με τον φορέα χρέωσης διοδίων κατά τη διεξαγωγή δοκιμών του συστήματος διοδίων.
                  
               
                     (3)
                  
                  
                     Οι πάροχοι ΕΥΤ θα πρέπει να παρέχουν συγκεκριμένα δεδομένα στον φορέα χρέωσης διοδίων, ώστε να είναι δυνατή η επαλήθευση του υπολογισμού των εφαρμοζόμενων διοδίων.
                  
               
                     (4)
                  
                  
                     Για να εξασφαλιστεί η ομαλή λειτουργία του συστήματος ΕΥΤ, οι πάροχοι ΕΥΤ θα πρέπει να παρέχουν τεχνική υποστήριξη για την ταυτοποίηση του εποχούμενου εξοπλισμού.
                  
               
                     (5)
                  
                  
                     Εφόσον τα μέτρα που προβλέπει ο παρών κανονισμός συνεπάγονται την επεξεργασία δεδομένων προσωπικού χαρακτήρα, τα μέτρα αυτά θα πρέπει να εφαρμόζονται σύμφωνα με τη νομοθεσία της Ένωσης σχετικά με την προστασία των δεδομένων προσωπικού χαρακτήρα, και ιδίως με τον κανονισμό (ΕΕ) 2016/679 του Ευρωπαϊκού Κοινοβουλίου και του Συμβουλίου (2) και, κατά περίπτωση, με την οδηγία 2002/58/ΕΚ του Ευρωπαϊκού Κοινοβουλίου και του Συμβουλίου (3). Προς τον σκοπό αυτό, δεν θα πρέπει να απαιτείται από τους παρόχους ΕΥΤ να παρέχουν περισσότερα δεδομένα των πελατών τους στους φορείς χρέωσης διοδίων από τα αναγκαία για τη διασφάλιση της ορθής λειτουργίας της ΕΥΤ.
                  
               
                     (6)
                  
                  
                     Προκειμένου να παρέχονται στους χρήστες κατάλληλες πληροφορίες, η τιμολόγηση θα πρέπει να αποτυπώνει με διαφανή τρόπο τις διάφορες συνιστώσες της τιμής των υπηρεσιών και των διοδίων.
                  
               
                     (7)
                  
                  
                     Το ελάχιστο περιεχόμενο της δήλωσης περιοχής ΕΥΤ θα πρέπει να προσδιορισθεί ώστε να είναι επαρκώς σαφείς στους παρόχους ΕΥΤ οι προϋποθέσεις παροχής της ΕΥΤ στην αντίστοιχη περιοχή διοδίων.
                  
               
                     (8)
                  
                  
                     Για την αδιάλειπτη λειτουργία της ΕΥΤ απαιτείται ένα ελάχιστο επίπεδο εναρμόνισης των ηλεκτρονικών διεπαφών και της λειτουργίας των διεπαφών μεταξύ των μερών, ιδίως μεταξύ των φορέων χρέωσης διοδίων και των παρόχων ΕΥΤ.
                  
               
                     (9)
                  
                  
                     Θα πρέπει να καθοριστούν ειδικές απαιτήσεις για τις υποδομές, ώστε να καταστεί δυνατή η ορθή επικοινωνία και λειτουργία του εξοπλισμού των εμπλεκομένων μερών και να επιτευχθεί ομαλή και ασφαλής λειτουργία της διαλειτουργικότητας και της επιβολής της ΕΥΤ.
                  
               
                     (10)
                  
                  
                     Για να καταστεί πιο αποτελεσματική η διαδικασία διαπίστευσης των παρόχων ΕΥΤ, είναι αναγκαία η εναρμόνιση σε κάποιο βαθμό της διαδικασίας αξιολόγησης της συμμόρφωσης προς τις προδιαγραφές και της καταλληλότητας χρήσης των στοιχείων διαλειτουργικότητας στις διάφορες περιοχές ΕΥΤ. Συνεπώς, είναι αναγκαίο να καθορισθεί αυτή η διαδικασία, όπως και το περιεχόμενο και η μορφή των δηλώσεων ΕΚ.
                  
               
                     (11)
                  
                  
                     Για να εξασφαλιστεί η συνοχή του νομικού πλαισίου και η ορθή λειτουργία του συστήματος ΕΥΤ, η απόφαση 2009/750/ΕΚ της Επιτροπής (4) θα πρέπει να καταργηθεί από την ημερομηνία έως την οποία πρέπει να μεταφερθεί η οδηγία (ΕΕ) 2019/520 στο εθνικό δίκαιο όλων των κρατών μελών, ήτοι από την ημερομηνία έναρξης εφαρμογής του παρόντος κανονισμού και των κατ’ εξουσιοδότηση πράξεων που αναφέρονται στην εν λόγω οδηγία.
                  
               
                     (12)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τηλεδιοδίων που αναφέρεται στο άρθρο 31 παράγραφος 1 της οδηγίας (ΕΕ) 2019/520,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Πεδίο εφαρμογής
            Ο παρών κανονισμός καθορίζει λεπτομερείς υποχρεώσεις για τους παρόχους ΕΥΤ, τις πληροφορίες σχετικά με το ελάχιστο περιεχόμενο της δήλωσης περιοχής ΕΥΤ, τις προδιαγραφές για τις ηλεκτρονικές διεπαφές μεταξύ των στοιχείων διαλειτουργικότητας, τις απαιτήσεις για τα εν λόγω στοιχεία και τη διαδικασία που πρέπει να εφαρμόζουν τα κράτη μέλη για την αξιολόγηση της συμμόρφωσης προς τις προδιαγραφές και την καταλληλότητα χρήσης των στοιχείων διαλειτουργικότητας.
         
         
            Άρθρο 2
            Λεπτομερείς υποχρεώσεις των παρόχων ΕΥΤ
            
               1.   Οι πάροχοι ΕΥΤ εφαρμόζουν για την παρακολούθηση των επιδόσεων των υπηρεσιών τους ελεγχόμενες επιχειρησιακές διαδικασίες, οι οποίες προβλέπουν κατάλληλα μέτρα όταν εντοπίζονται προβλήματα επιδόσεων ή παραβιάσεις της ακεραιότητας.
            
            
               2.   Οι πάροχοι ΕΥΤ παρακολουθούν με συστήματα βασιζόμενα στο Παγκόσμιο Δορυφορικό Σύστημα Πλοήγησης τη διαθεσιμότητα δεδομένων εντοπισμού θέσης από δορυφορικά συστήματα πλοήγησης και προσδιορισμού θέσης. Οι πάροχοι ΕΥΤ ενημερώνουν τους φορείς χρέωσης διοδίων για τυχόν δυσκολίες που συναντούν στον καθορισμό των δεδομένων της δήλωσης διοδίων όσον αφορά τη λήψη δορυφορικών σημάτων.
            
            
               3.   Ο φορέας χρέωσης διοδίων δύναται να ζητήσει τη συνεργασία άλλου παρόχου ΕΥΤ για τη διενέργεια αιφνιδιαστικών και αναλυτικών δοκιμών του συστήματος διοδίων με τα οχήματα που κυκλοφορούν ή κυκλοφόρησαν πρόσφατα στην/στις περιοχή/-ές του φορέα χρέωσης ΕΥΤ. Ο αριθμός οχημάτων που υποβάλλονται σε τέτοιες δοκιμές σε διάστημα ενός έτους για συγκεκριμένο πάροχο ΕΥΤ είναι ανάλογος της μέσης ετήσιας κυκλοφορίας ή των προβλέψεων κυκλοφορίας του συγκεκριμένου παρόχου ΕΥΤ στην/στις περιοχή/-ές του φορέα χρέωσης ΕΥΤ.
            
            
               4.   Ο πάροχος ΕΥΤ παρέχει στον φορέα χρέωσης διοδίων, εκτός εάν συμφωνηθεί διαφορετικά, τις ακόλουθες πληροφορίες που είναι απαραίτητες για την εφαρμογή των διοδίων στα οχήματα των χρηστών ΕΥΤ ή για να καταστεί δυνατόν στον φορέα χρέωσης διοδίων να επαληθεύσει τον υπολογισμό των διοδίων που εφαρμόζονται στα οχήματα των χρηστών ΕΥΤ από τους παρόχους ΕΥΤ:
               
                           α)
                        
                        
                           τον αριθμό της πινακίδας κυκλοφορίας του οχήματος του χρήστη ΕΥΤ, καθώς και τον διεθνή κωδικό της χώρας της πινακίδας κυκλοφορίας·
                        
                     
                           β)
                        
                        
                           το αναγνωριστικό του λογαριασμού του χρήστη ΕΥΤ·
                        
                     
                           γ)
                        
                        
                           το αναγνωριστικό του εποχούμενου εξοπλισμού, εάν χρησιμοποιείται σε περιοχή ΕΥΤ·
                        
                     
                           δ)
                        
                        
                           τις παραμέτρους κατάταξης του οχήματος που είναι αναγκαίες για τον καθορισμό του εφαρμοστέου τέλους.
                        
                     Η ανταλλαγή δεδομένων συμμορφώνεται με τις διατάξεις του παραρτήματος I του παρόντος εκτελεστικού κανονισμού.
            
            
               5.   Οι πάροχοι ΕΥΤ παρέχουν τις υπηρεσίες και την τεχνική υποστήριξη που ενδείκνυνται για να διασφαλίζεται η ορθή ρύθμιση του εποχούμενου εξοπλισμού. Οι πάροχοι ΕΥΤ ευθύνονται για τις σταθερές παραμέτρους κατάταξης των οχημάτων που αποθηκεύονται στον εποχούμενο εξοπλισμό ή στις υποστηρικτικές υπηρεσίες τους. Οι μεταβλητές παράμετροι κατάταξης των οχημάτων, οι οποίες ενδέχεται να διαφέρουν από μετακίνηση σε μετακίνηση ή κατά τη διάρκεια μιας μετακίνησης και προορίζονται να εισαχθούν με παρέμβαση εντός του οχήματος, ρυθμίζονται μέσω κατάλληλης διεπαφής ανθρώπου-μηχανής.
            
            
               6.   Κατά περίπτωση, στο τιμολόγιο που εκδίδουν οι πάροχοι ΕΥΤ σε μεμονωμένους χρήστες ΕΥΤ διαχωρίζονται σαφώς οι δαπάνες εξυπηρέτησης του παρόχου ΕΥΤ από τα καταβληθέντα διόδια και προσδιορίζονται τουλάχιστον ο χρόνος και ο τόπος καταβολής των διοδίων, εκτός αν ο χρήστης αποφασίσει διαφορετικά, και η σύνθεση των ειδικών διοδίων που επιβαρύνουν τον χρήστη.
            
            
               7.   Οι πάροχοι ΕΥΤ ενημερώνουν τους χρήστες ΕΥΤ αμέσως για κάθε μη δήλωση διοδίων στον λογαριασμό τους και τους παρέχουν τη δυνατότητα τακτοποίησης του λογαριασμού πριν από τη λήψη οποιουδήποτε μέτρου επιβολής, εφόσον αυτό είναι δυνατό βάσει της εθνικής νομοθεσίας.
            
         
         
            Άρθρο 3
            Δήλωση περιοχής ΕΥΤ
            Η δήλωση περιοχής ΕΥΤ που αναφέρεται στο άρθρο 6 παράγραφος 2 της οδηγίας (ΕΕ) 2019/520 περιέχει τουλάχιστον τα στοιχεία που απαριθμούνται στο παράρτημα II του παρόντος εκτελεστικού κανονισμού και συμμορφώνεται με τις απαιτήσεις που προβλέπονται στο εν λόγω παράρτημα.
         
         
            Άρθρο 4
            Ρόλοι και διεπαφές των φορέων ΕΥΤ
            
               1.   Οι φορείς χρέωσης διοδίων και οι πάροχοι ΕΥΤ διαθέτουν κοινές διεπαφές και εφαρμόζουν πρωτόκολλα επικοινωνίας σύμφωνα με τις απαιτήσεις του παραρτήματος I του παρόντος εκτελεστικού κανονισμού. Οι πάροχοι ΕΥΤ παρέχουν στους φορείς χρέωσης διοδίων μέσω διαλειτουργικών διαύλων επικοινωνίας ασφαλείς πληροφορίες σχετικά με τις λειτουργίες διοδίων και τον έλεγχο/την επιβολή σύμφωνα με τις εφαρμοστέες τεχνικές προδιαγραφές.
            
            
               2.   Οι πάροχοι ΕΥΤ μεριμνούν ώστε οι φορείς χρέωσης διοδίων να μπορούν να διαπιστώνουν εύκολα και αδιαμφισβήτητα αν όχημα που κυκλοφορεί στην περιοχή τους, στην οποία απαιτείται η χρήση εποχούμενου εξοπλισμού, και εικάζεται ότι χρησιμοποιεί την ΕΥΤ, είναι όντως εφοδιασμένο με εποχούμενο εξοπλισμό ΕΥΤ ο οποίος είναι επικυρωμένος, λειτουργεί ορθά και παρέχει σωστές πληροφορίες.
            
            
               3.   Ο εποχούμενος εξοπλισμός ΕΥΤ παρέχει μια διεπαφή ανθρώπου-μηχανής, η οποία υποδεικνύει στον χρήστη ότι ο εποχούμενος εξοπλισμός λειτουργεί ορθά, και μια διεπαφή που δηλώνει τις μεταβλητές παραμέτρους των διοδίων και υποδεικνύει τις ρυθμίσεις αυτών των παραμέτρων.
            
         
         
            Άρθρο 5
            Συμμόρφωση προς τις προδιαγραφές και καταλληλότητα χρήσης
            Η συμμόρφωση προς τις προδιαγραφές και η καταλληλότητα χρήσης των στοιχείων διαλειτουργικότητας αξιολογείται σύμφωνα με το παράρτημα III του παρόντος εκτελεστικού κανονισμού.
         
         
            Άρθρο 6
            Κατάργηση
            Η απόφαση 2009/750/ΕΚ καταργείται από τις 19 Οκτωβρίου 2021.
         
         
            Άρθρο 7
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 19 Οκτωβρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 28 Νοεμβρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 91 της 29.3.2019, σ. 45.
         
            (2)  Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (ΕΕ L 119 της 4.5.2016, σ. 1).
         
            (3)  Οδηγία 2002/58/ΕΚ του Ευρωπαϊκού Κοινοβουλίου και του Συμβουλίου, της 12ης Ιουλίου 2002, σχετικά με την επεξεργασία των δεδομένων προσωπικού χαρακτήρα και την προστασία της ιδιωτικής ζωής στον τομέα των ηλεκτρονικών επικοινωνιών (ΕΕ L 201 της 31.7.2002, σ. 37).
         
            (4)  Απόφαση 2009/750/ΕΚ της Επιτροπής, της 6ης Οκτωβρίου 2009, σχετικά με τον ορισμό της ευρωπαϊκής υπηρεσίας τηλεδιοδίων και των τεχνικών στοιχείων (ΕΕ L 268 της 13.10.2009, σ. 11).
      
      
         
            ΠΑΡΑΡΤΗΜΑ I
            ΔΙΕΠΑΦΕΣ ΕΥΡΩΠΑΪΚΩΝ ΥΠΗΡΕΣΙΩΝ ΤΗΛΕΔΙΟΔΙΩΝ
            Οι πάροχοι ευρωπαϊκών υπηρεσιών τηλεδιοδίων (ΕΥΤ) και οι φορείς χρέωσης διοδίων χρησιμοποιούν τις ακόλουθες ηλεκτρονικές διεπαφές:
            
                        1.
                     
                     
                        Παρόδιες ηλεκτρονικές ραδιοδιεπαφές μεταξύ του εποχούμενου εξοπλισμού του παρόχου ΕΥΤ και του σταθερού ή κινητού εξοπλισμού του φορέα χρέωσης διοδίων. Κατ’ ελάχιστο, οι τυποποιημένες παρόδιες διεπαφές μεταξύ του εποχούμενου και του σταθερού ή κινητού εξοπλισμού του φορέα χρέωσης διοδίων υποστηρίζουν:
                        
                                    α)
                                 
                                 
                                    τις χρεωστικές συναλλαγές των Αποκλειστικών Επικοινωνιών Μικρής Εμβέλειας (Dedicated Short-Range Communication/DSRC) οι οποίες συμμορφώνονται με τις ακόλουθες απαιτήσεις:
                                    
                                                i)
                                             
                                             
                                                ο εποχούμενος εξοπλισμός των παρόχων ΕΥΤ υποστηρίζει το πρότυπο EN 15509:2014 (1), καθώς και τις ρήτρες του προτύπου ETSI ES 200674-1 V2.4.1 (2) που αφορά τη διαλειτουργικότητα·
                                             
                                          
                                                ii)
                                             
                                             
                                                ο παρόδιος σταθερός και ο κινητός εξοπλισμός των φορέων χρέωσης διοδίων υποστηρίζει το πρότυπο EN 15509:2014. Αντ’ αυτού, εντός της Ιταλίας ο παρόδιος σταθερός και ο κινητός εξοπλισμός των φορέων χρέωσης διοδίων επιτρέπεται να υποστηρίζει τις ρήτρες του προτύπου ETSI ES 200674-1 V2.4.1 που αφορούν τη διαλειτουργικότητα·
                                             
                                          
                              
                                    β)
                                 
                                 
                                    τις συναλλαγές ελέγχου της συμμόρφωσης σε πραγματικό χρόνο σύμφωνα με το πρότυπο EN ISO 12813:2015 (3)·
                                 
                              
                                    γ)
                                 
                                 
                                    την αύξηση τοπικοποίησης (κατά περίπτωση) σύμφωνα με το πρότυπο EN ISO 13141:2015 (4).
                                 
                              Ο εποχούμενος εξοπλισμός ΕΥΤ συμμορφώνεται με το σημείο 1 στοιχεία α), β) και γ). Ο εποχούμενος εξοπλισμός ΕΥΤ που παρέχεται στους χρήστες ελαφρών οχημάτων πρέπει να συμμορφώνεται με τις διατάξεις που αναφέρονται στο σημείο 1 στοιχείο α), όπως προβλέπεται στο άρθρο 3 παράγραφος 6 της οδηγίας (ΕΕ) 2019/520.
                        Οι φορείς χρέωσης διοδίων μπορούν σύμφωνα με τις απαιτήσεις τους να εφαρμόζουν στον σταθερό ή κινητό παρόδιο εξοπλισμό τους οποιαδήποτε από τις διατάξεις που αναφέρονται στο σημείο 1 στοιχεία α), β) και γ) και στο σημείο 2.
                        Εφόσον ο φορέας χρέωσης διοδίων θέσει σε εφαρμογή νέα έκδοση προτύπου διεπαφής μεταξύ του παρόδιου εξοπλισμού και του εποχούμενου εξοπλισμού, η διεπαφή συνεχίζει για περιορισμένο χρονικό διάστημα να υποστηρίζει την προηγούμενη έκδοση του προτύπου, ώστε να είναι δυνατή η συνεχής συμβατότητα του οικείου συστήματος είσπραξης τηλεδιοδίων με τον εποχούμενο εξοπλισμό σε λειτουργία. Το εν λόγω περιορισμένο χρονικό διάστημα δημοσιεύεται από τον φορέα χρέωσης διοδίων στη δήλωση περιοχής ΕΥΤ και είναι διάρκειας τουλάχιστον δύο ετών.
                     
                  
                        2.
                     
                     
                        Ηλεκτροοπτικά συστήματα απεικόνισης στον παρόδιο σταθερό ή τον κινητό εξοπλισμό, τα οποία παρέχουν μέσα αυτόματης αναγνώρισης της πινακίδας κυκλοφορίας (ANPR), σε συστήματα διοδίων όπου δεν απαιτείται εγκατάσταση και χρήση εποχούμενου εξοπλισμού.
                     
                  
                        3.
                     
                     
                        Ηλεκτρονικές διεπαφές μεταξύ των αντίστοιχων υποστηρικτικών συστημάτων.
                        Οι φορείς χρέωσης διοδίων εφαρμόζουν μόνον τις πτυχές της διεπαφής που συνδέονται με την τεχνολογία που χρησιμοποιείται στην υπ’ ευθύνη τους περιοχή ΕΥΤ (GNSS, DSRC και/ή ANPR).
                     
                  
                        3.1.
                     
                     
                        Οι κάτωθι διεπαφές υποστηρικτικών συστημάτων εφαρμόζονται από τους παρόχους ΕΥΤ και τους φορείς χρέωσης διοδίων ανεξάρτητα από τη χρησιμοποιούμενη τεχνολογία στην περιοχή διοδίων της ΕΥΤ:
                        
                                    α)
                                 
                                 
                                    ανταλλαγή πληροφοριών προς υποστήριξη του χειρισμού των εξαιρέσεων στους παρόχους ΕΥΤ από τους φορείς χρέωσης διοδίων·
                                 
                              
                                    β)
                                 
                                 
                                    ανταλλαγή των σχετικών με τους χρήστες ΕΥΤ καταλόγων από τους παρόχους ΕΥΤ και τους φορείς χρέωσης διοδίων·
                                 
                              
                                    γ)
                                 
                                 
                                    ανταλλαγή αντικειμένων αξιοπιστίας·
                                 
                              
                                    δ)
                                 
                                 
                                    ανταλλαγή δεδομένων σχετικών με τα διόδια·
                                 
                              
                                    ε)
                                 
                                 
                                    προαιρετικά, ανταλλαγή των απαιτήσεων πληρωμής σύμφωνα με το εγκεκριμένο επιχειρηματικό μοντέλο.
                                 
                              
                  
                        3.2.
                     
                     
                        Οι κάτωθι διεπαφές υποστηρικτικών συστημάτων εφαρμόζονται επιπροσθέτως από τους παρόχους ΕΥΤ και τους φορείς χρέωσης διοδίων στις περιοχές ΕΥΤ στις οποίες εφαρμόζεται η τεχνολογία GNSS:
                        
                                    α)
                                 
                                 
                                    υποβολή και επικύρωση των δηλώσεων διοδίων μέσω του παγκόσμιου συστήματος δορυφορικής πλοήγησης (GNSS)·
                                 
                              
                                    β)
                                 
                                 
                                    προαιρετικά, ανταλλαγή των αναγγελιών πληρωμής σύμφωνα με το εγκεκριμένο επιχειρηματικό μοντέλο·
                                 
                              
                                    γ)
                                 
                                 
                                    προαιρετικά, ανταλλαγή των χρεωστικών στοιχείων σύμφωνα με το εγκεκριμένο επιχειρηματικό μοντέλο.
                                 
                              
                  
                        3.3.
                     
                     
                        Οι κάτωθι διεπαφές υποστηρικτικών συστημάτων εφαρμόζονται επιπροσθέτως από τους παρόχους ΕΥΤ και τους φορείς χρέωσης διοδίων στις περιοχές ΕΥΤ στις οποίες εφαρμόζεται η τεχνολογία DSRC:
                        
                                    α)
                                 
                                 
                                    ανταλλαγή των στοιχείων τιμολόγησης·
                                 
                              
                                    β)
                                 
                                 
                                    προαιρετικά, ανταλλαγή των απαιτήσεων πληρωμής με βάση τις χρεωστικές συναλλαγές των Αποκλειστικών Επικοινωνιών Μικρής Εμβέλειας (DSRC).
                                 
                              
                  
                        3.4.
                     
                     
                        Οι κάτωθι διεπαφές υποστηρικτικών συστημάτων εφαρμόζονται επιπροσθέτως από τους παρόχους ΕΥΤ και τους φορείς χρέωσης διοδίων στις περιοχές ΕΥΤ στις οποίες εφαρμόζεται η τεχνολογία ANPR:
                        
                                    α)
                                 
                                 
                                    προαιρετικά, ανταλλαγή των στοιχείων τιμολόγησης·
                                 
                              
                                    β)
                                 
                                 
                                    προαιρετικά, ανταλλαγή των απαιτήσεων πληρωμής με βάση την αυτόματη αναγνώριση της πινακίδας κυκλοφορίας (ANPR).
                                 
                              Οι ηλεκτρονικές διεπαφές των συστημάτων που βασίζονται στα συστήματα DSRC και GNSS μεταξύ των υποστηρικτικών συστημάτων του φορέα χρέωσης διοδίων και των υποστηρικτικών συστημάτων του παρόχου ΕΥΤ συμμορφώνονται με το πρότυπο CEN/TS 16986:2016 (5), όπως διορθώθηκε με το πρότυπο CEN/TS 16986:2016/AC:2017, το αργότερο πέντε έτη από την ημερομηνία έναρξης εφαρμογής του παρόντος εκτελεστικού κανονισμού. Εφόσον ο φορέας χρέωσης διοδίων ή ο πάροχος ΕΥΤ εφαρμόζει νέα έκδοση προτύπου, εξακολουθεί να υποστηρίζει, για περιορισμένο χρονικό διάστημα τουλάχιστον δύο ετών, τη συμβατότητα της ανταλλαγής δεδομένων με την προηγούμενη έκδοση του προτύπου, ώστε να διασφαλίζεται η συνεχής συμβατότητα των υποστηρικτικών συστημάτων.
                     
                  
               (1)  Ηλεκτρονική είσπραξη τελών — προφίλ εφαρμογής διαλειτουργικότητας για τις DSRC
            
               (2)  Intelligent Transport Systems (ITS) (Ευφυή Συστήματα Μεταφορών)· Τηλεματική οδικών μεταφορών και οδικής κυκλοφορίας· Αποκλειστικές επικοινωνίες μικρής εμβέλειας (DSRC)· Μέρος 1: Τεχνικά χαρακτηριστικά και μέθοδοι δοκιμής για εξοπλισμό μετάδοσης δεδομένων υψηλής συχνότητας (HDR) που λειτουργεί στη βιομηχανική, επιστημονική και ιατρική ζώνη των 5,8 GHz.
            
               (3)  Ηλεκτρονική είσπραξη τελών — Κοινοποίηση του ελέγχου της συμμόρφωσης για αυτόνομα συστήματα
            
               (4)  Ηλεκτρονική είσπραξη τελών — Κοινοποίηση αύξησης τοπικοποίησης για αυτόνομα συστήματα
            
               (5)  Ηλεκτρονική είσπραξη τελών — Χρακτηριστικά διαλειτουργικής εφαρμογής για την ανταλλαγή πληροφοριών μεταξύ της παροχής υπηρεσιών και της χρέωσης διοδίων
         
      
      
         
            ΠΑΡΑΡΤΗΜΑ II
            ΕΛΑΧΙΣΤΟ ΠΕΡΙΕΧΟΜΕΝΟ ΤΗΣ ΔΗΛΩΣΗΣ ΠΕΡΙΟΧΗΣ ΕΥΡΩΠΑΪΚΗΣ ΥΠΗΡΕΣΙΑΣ ΤΗΛΕΔΙΟΔΙΩΝ
            Η δήλωση περιοχής ευρωπαϊκής υπηρεσίας τηλεδιοδίων (ΕΥΤ) περιλαμβάνει τις ακόλουθες πληροφορίες:
            
                        1.
                     
                     
                        Ένα τμήμα που αφορά τους διαδικαστικούς όρους, οι οποίοι δεν εισάγουν διακρίσεις και περιλαμβάνουν τουλάχιστον τα ακόλουθα:
                        
                                    α)
                                 
                                 
                                    την πολιτική στον τομέα των συναλλαγών διοδίων (συμπεριλαμβανομένων των παραμέτρων εξουσιοδότησης, των δεδομένων σχετικών με τα διόδια, των μαύρων λιστών)·
                                 
                              
                                    β)
                                 
                                 
                                    τις διαδικασίες και τη συμφωνία σε επίπεδο υπηρεσίας, καθώς και τον μορφότυπο για την κοινοποίηση των δεδομένων της δήλωσης διοδίων ή των δεδομένων της τιμολόγησης, τους χρόνους και τη συχνότητα διαβίβασης των δεδομένων της δήλωσης διοδίων, το αποδεκτό ποσοστό αποτυχημένων/εσφαλμένων διοδίων, την ακρίβεια των δεδομένων της δήλωσης διοδίων, τις επιδόσεις επιχειρησιακής διαθεσιμότητας·
                                 
                              
                                    γ)
                                 
                                 
                                    την πολιτική τιμολόγησης
                                 
                              
                                    δ)
                                 
                                 
                                    την πολιτική πληρωμών·
                                 
                              
                                    ε)
                                 
                                 
                                    αναφορά στο σχετικό όργανο συμβιβασμού και στις αρμοδιότητές του σχετικά με τις διαφορές που αφορούν την αμοιβή των παρόχων ΕΥΤ και του κύριου παρόχου υπηρεσιών·
                                 
                              
                                    στ)
                                 
                                 
                                    τους εμπορικούς όρους.
                                 
                              
                  
                        1.1.
                     
                     
                        Το τμήμα σχετικά με τους εμπορικούς όρους περιλαμβάνει τουλάχιστον τα κάτωθι εφαρμοστέα στοιχεία για τους παρόχους ΕΥΤ:
                        
                                    α)
                                 
                                 
                                    κάθε εφαρμοστέα πάγια χρέωση με βάση τα έξοδα του φορέα χρέωσης διοδίων, για την παροχή, τη λειτουργία και τη συντήρηση συστήματος συμβατού με την ΕΥΤ. Ο φορέας χρέωσης διοδίων δεν μπορεί να επιβάλει στους παρόχους ΕΥΤ την πάγια χρέωση με βάση τα εν λόγω έξοδα, εάν τα έξοδα για την παροχή, τη λειτουργία και τη συντήρηση συμβατού με την ΕΥΤ συστήματος περιλαμβάνονται στα διόδια·
                                 
                              
                                    β)
                                 
                                 
                                    κάθε εφαρμοστέα πάγια χρέωση που πρέπει να καταβάλλουν οι πάροχοι ΕΥΤ βάσει του κόστους της διαδικασίας διαπίστευσης, όπως αναφέρεται στο άρθρο 2 παράγραφος 20 της οδηγίας (ΕΕ) 2019/520, συμπεριλαμβανομένου του κόστους της αξιολόγησης της συμμόρφωσης προς τις προδιαγραφές ή της καταλληλότητας χρήσης των στοιχείων διαλειτουργικότητας·
                                 
                              
                                    γ)
                                 
                                 
                                    τυχόν εφαρμοστέες απαιτήσεις για τραπεζική εγγύηση ή ισοδύναμο χρηματοοικονομικό μέσο που δεν υπερβαίνει το μέσο μηνιαίο ποσό της συναλλαγής διοδίων που καταβάλλει ο πάροχος ΕΥΤ για τη συγκεκριμένη περιοχή διοδίων. Το ποσό αυτό καθορίζεται με βάση το συνολικό ποσό της συναλλαγής διοδίων που κατέβαλε ο πάροχος ΕΥΤ για τη συγκεκριμένη περιοχή διοδίων το προηγούμενο έτος. Για νέους παρόχους ΕΥΤ και για νέες περιοχές διοδίων, το ποσό βασίζεται στις αναμενόμενες μέσες συναλλαγές διοδίων που οφείλει ο πάροχος ΕΥΤ για τη συγκεκριμένη περιοχή διοδίων εντός της περιόδου τιμολόγησης με βάση τον αριθμό των συμβάσεων και τον μέσο όρο των διοδίων ανά σύμβαση που εκτιμάται στο επιχειρηματικό σχέδιο του παρόχου ΕΥΤ για τη συγκεκριμένη περιοχή διοδίων.
                                 
                              
                  
                        1.2.
                     
                     
                        Οι εμπορικοί όροι περιλαμβάνουν επίσης, τουλάχιστον, περιγραφή των στοιχείων που χρησιμοποιούνται για τον καθορισμό της πάγιας και/ή της μεταβλητής αμοιβής που καταβάλλει ο φορέας χρέωσης διοδίων στον πάροχο ΕΥΤ. Η αμοιβή μπορεί να ποικίλλει σύμφωνα με τα ακόλουθα στοιχεία:
                        
                                    α)
                                 
                                 
                                    το ποσό των διοδίων που εισπράττει ο πάροχος ΕΥΤ για λογαριασμό του φορέα χρέωσης διοδίων·
                                 
                              
                                    β)
                                 
                                 
                                    τον αριθμό των ενεργών τεμαχίων εποχούμενου εξοπλισμού που παρέχει ο πάροχος ΕΥΤ, τα οποία χρησιμοποιούνται στη περιοχή ΕΥΤ του σχετικού φορέα χρέωσης διοδίων·
                                 
                              
                                    γ)
                                 
                                 
                                    κατά περίπτωση, τον αριθμό των συναλλαγών διοδίων ή άλλη ένδειξη του κόστους των κινητών επικοινωνιών μεταξύ του εποχούμενου εξοπλισμού και του υποστηρικτικού συστήματος του παρόχου ΕΥΤ·
                                 
                              
                                    δ)
                                 
                                 
                                    τα τιμολόγια που εκδίδει ο πάροχος ΕΥΤ στους χρήστες ΕΥΤ για διόδια οφειλόμενα για τη χρήση της σχετικής περιοχής ΕΥΤ·
                                 
                              
                                    ε)
                                 
                                 
                                    τη φύση άλλων υπηρεσιών που ανατίθενται εξωτερικά από τον φορέα χρέωσης διοδίων στον πάροχο ΕΥΤ.
                                 
                              
                  
                        1.3.
                     
                     
                        Η δήλωση περιοχής περιλαμβάνει επίσης περιγραφή των ειδικών απαιτήσεων και υποχρεώσεων του κύριου παρόχου υπηρεσιών, οι οποίες διαφέρουν από εκείνες των παρόχων ΕΥΤ και δικαιολογούν τυχόν διαφορές στην αμοιβή του κύριου παρόχου υπηρεσιών σε σύγκριση με την αμοιβή του παρόχου ΕΥΤ.
                     
                  
                        2.
                     
                     
                        Ένα τμήμα που καθορίζει εκ των προτέρων τα στάδια της διαπίστευσης παρόχου ΕΥΤ στην περιοχή ΕΥΤ και την ενδεικτική διάρκεια της διαδικασίας διαπίστευσης. Στο τμήμα αυτό καθορίζεται η πλήρης διαδικασία αξιολόγησης της συμμόρφωσης με τις προδιαγραφές και της καταλληλότητας χρήσης των στοιχείων διαλειτουργικότητας. Περιλαμβάνει κατάλογο των απαιτούμενων πιστοποιητικών, εργαστηριακών και επιτόπιων δοκιμών και του ενδεικτικού κόστους τους, καθώς και μετρήσιμα κριτήρια ή παραμέτρους που καταδεικνύουν τη συμμόρφωση με τις προδιαγραφές.
                        Το τμήμα περιλαμβάνει παραπομπές σε όλα τα εφαρμοστέα διεθνή ή ευρωπαϊκά πρότυπα τηλεδιοδίων και τις εξαιρέσεις εφαρμογής τους στην περιοχή ΕΥΤ. Προσδιορίζει επίσης όλες τις τεχνικές απαιτήσεις που αφορούν ειδικά την περιοχή ΕΥΤ και δεν καλύπτονται από τα διεθνή ή ευρωπαϊκά πρότυπα.
                        Η ίδια διαδικασία αποδοχής ισχύει για όλους τους παρόχους ΕΥΤ.
                     
                  
                        3.
                     
                     
                        Ένα τμήμα σχετικά με τα δεδομένα σχετικά με τα διόδια.
                     
                  
      
      
         
            ΠΑΡΑΡΤΗΜΑ III
            ΣΥΜΜΟΡΦΩΣΗ ΤΩΝ ΣΤΟΙΧΕΙΩΝ ΔΙΑΛΕΙΤΟΥΡΓΙΚΟΤΗΤΑΣ ΜΕ ΤΙΣ ΠΡΟΔΙΑΓΡΑΦΕΣ ΚΑΙ ΚΑΤΑΛΛΗΛΟΤΗΤΑ ΧΡΗΣΗΣ ΤΟΥΣ
            ΣΥΜΜΟΡΦΩΣΗ ΜΕ ΤΙΣ ΠΡΟΔΙΑΓΡΑΦΕΣ
            Η συμμόρφωση των στοιχείων διαλειτουργικότητας (συμπεριλαμβανομένου του παρόδιου εξοπλισμού και των διεπαφών) με τις απαιτήσεις που αναφέρονται στο άρθρο 15 παράγραφοι 4 και 5 της οδηγίας (ΕΕ) 2019/520 και με όλες τις σχετικές τεχνικές προδιαγραφές και πρότυπα, πριν τη διάθεσή τους στην αγορά, αποδεικνύεται με μία από τις ακόλουθες διαδικασίες αξιολόγησης της συμμόρφωσης, προσαρμοσμένη στην ιδιαιτερότητα της περιοχής με βάση τις ενότητες που προβλέπονται στην απόφαση 768/2008/ΕΚ (1):
            
                        α)
                     
                     
                        εσωτερικό έλεγχο της παραγωγής, όπως ορίζεται στο τμήμα I (ενότητα Α)·
                     
                  
                        β)
                     
                     
                        εξέταση τύπου ΕΕ, όπως ορίζεται στο τμήμα II (Ενότητα B), μετά την οποία ακολουθεί η συμμόρφωση με τον τύπο με βάση τον εσωτερικό έλεγχο της παραγωγής που καθορίζεται στο τμήμα III (Ενότητα Γ).
                     
                  I.   Ενότητα Α – Εσωτερικός έλεγχος της παραγωγής
            
            Εσωτερικός έλεγχος της παραγωγής είναι η διαδικασία αξιολόγησης της συμμόρφωσης με την οποία ο κατασκευαστής εκπληρώνει τις υποχρεώσεις που καθορίζονται στα στοιχεία α), β) και γ) και διασφαλίζει και δηλώνει πλήρως υπ’ ευθύνη του ότι τα στοιχεία διαλειτουργικότητας συμμορφώνονται με τις απαιτήσεις του άρθρου 15 παράγραφοι 4 και 5 της οδηγίας (ΕΕ) 2019/520.
            
                        α)
                     
                     
                        Τεχνικός φάκελος
                        Ο κατασκευαστής συντάσσει τον τεχνικό φάκελο. Ο φάκελος καθιστά δυνατή την αξιολόγηση της συμμόρφωσης του στοιχείου διαλειτουργικότητας με τις σχετικές απαιτήσεις και περιλαμβάνει επαρκή ανάλυση και εκτίμηση της επικινδυνότητας. Ο τεχνικός φάκελος περιέχει τις εφαρμοστέες απαιτήσεις και καλύπτει, εφόσον αρμόζει για την αξιολόγηση, τον σχεδιασμό, την κατασκευή, τη συντήρηση και τη λειτουργία του στοιχείου διαλειτουργικότητας. Ο τεχνικός φάκελος περιέχει, κατά περίπτωση, τουλάχιστον τα ακόλουθα στοιχεία:
                        
                                    i)
                                 
                                 
                                    γενική περιγραφή του στοιχείου διαλειτουργικότητας,
                                 
                              
                                    ii)
                                 
                                 
                                    σχέδια αρχικής σύλληψης και σχεδιαγράμματα κατασκευής, καθώς και διαγράμματα των συστατικών στοιχείων, των υποσυγκροτημάτων, των κυκλωμάτων κ.λπ.,
                                 
                              
                                    iii)
                                 
                                 
                                    περιγραφές και επεξηγήσεις αναγκαίες για την κατανόηση αυτών των σχεδίων και διαγραμμάτων και της λειτουργίας του στοιχείου διαλειτουργικότητας,
                                 
                              
                                    iv)
                                 
                                 
                                    παραπομπή στην κατηγορία των διεπαφών που καθορίζονται στο παράρτημα I,
                                 
                              
                                    v)
                                 
                                 
                                    κατάλογο των προτύπων και/ή άλλων σχετικών τεχνικών προδιαγραφών που εφαρμόσθηκαν πλήρως ή εν μέρει, καθώς και περιγραφές των λύσεων που υιοθετήθηκαν για την τήρηση των απαιτήσεων που αναφέρονται στο τμήμα I,
                                 
                              
                                    vi)
                                 
                                 
                                    τα αποτελέσματα των υπολογισμών σχεδιασμού, των εξετάσεων που διενεργήθηκαν κ.λπ. και
                                 
                              
                                    vii)
                                 
                                 
                                    εκθέσεις δοκιμών.
                                 
                              
                  
                        β)
                     
                     
                        Κατασκευή
                        Ο κατασκευαστής λαμβάνει όλα τα απαραίτητα μέτρα ώστε η διαδικασία κατασκευής και η παρακολούθησή της να διασφαλίζουν τη συμμόρφωση των στοιχείων διαλειτουργικότητας που κατασκευάσθηκαν με τον τεχνικό φάκελο που αναφέρεται στο στοιχείο α) και με τις απαιτήσεις των νομοθετικών πράξεων που εφαρμόζονται σε αυτά.
                     
                  
                        γ)
                     
                     
                        Δήλωση «ΕΚ» συμμόρφωσης
                        Ο κατασκευαστής συντάσσει γραπτή δήλωση «ΕΚ» συμμόρφωσης μοντέλου στοιχείου διαλειτουργικότητας και τη θέτει, μαζί με τον τεχνικό φάκελο, στη διάθεση των εθνικών αρχών επί 10 έτη από τη διάθεση του στοιχείου διαλειτουργικότητας στην αγορά. Στη δήλωση «ΕΚ» συμμόρφωσης ταυτοποιείται το στοιχείο διαλειτουργικότητας για το οποίο συντάχθηκε.
                        Αντίγραφο της δήλωσης «ΕΚ» συμμόρφωσης τίθεται στη διάθεση των αρμοδίων αρχών κατόπιν αίτησης.
                     
                  
                        δ)
                     
                     
                        Εξουσιοδοτημένος αντιπρόσωπος
                        Οι υποχρεώσεις του κατασκευαστή που καθορίζονται στο στοιχείο β) επιτρέπεται να εκπληρώνονται από τον εξουσιοδοτημένο αντιπρόσωπό του, για λογαριασμό του και υπ’ ευθύνη του, με την προϋπόθεση ότι οι υποχρεώσεις καθορίζονται στην εντολή.
                     
                  II.   Ενότητα B – Εξέταση τύπου ΕΕ
            
            
                     
                        1.
                     
                     
                        Η εξέταση τύπου ΕΕ αποτελεί μέρος της διαδικασίας αξιολόγησης της συμμόρφωσης με την οποία κοινοποιημένος οργανισμός εξετάζει τον τεχνικό σχεδιασμό στοιχείου διαλειτουργικότητας και επαληθεύει και βεβαιώνει ότι ο τεχνικός σχεδιασμός του στοιχείου διαλειτουργικότητας πληροί τις απαιτήσεις της νομοθετικής πράξης που εφαρμόζεται σε αυτό.
                     
                  
                     
                        2.
                     
                     
                        Η εξέταση τύπου ΕΕ είναι δυνατόν να διενεργηθεί με οποιονδήποτε από τους ακόλουθους τρόπους:
                        
                                    —
                                 
                                 
                                    εξέταση δείγματος πλήρους στοιχείου διαλειτουργικότητας, αντιπροσωπευτικού της εξεταζόμενης παραγωγής (τύπος παραγωγής),
                                 
                              
                                    —
                                 
                                 
                                    αξιολόγηση της επάρκειας του τεχνικού σχεδιασμού του στοιχείου διαλειτουργικότητας με εξέταση του τεχνικού φακέλου και των αναφερόμενων στο σημείο 3 δικαιολογητικών, καθώς και με εξέταση δειγμάτων, αντιπροσωπευτικών της εξεταζόμενης παραγωγής, ενός ή περισσότερων κρίσιμων μερών του στοιχείου διαλειτουργικότητας (συνδυασμός τύπου παραγωγής και τύπου σχεδιασμού),
                                 
                              
                                    —
                                 
                                 
                                    αξιολόγηση της επάρκειας του τεχνικού σχεδιασμού του στοιχείου διαλειτουργικότητας με εξέταση του τεχνικού φακέλου και των δικαιολογητικών που αναφέρονται στο σημείο 3, χωρίς εξέταση δείγματος (τύπος σχεδιασμού).
                                 
                              
                  
                     
                        3.
                     
                     
                        Ο κατασκευαστής υποβάλλει αίτηση εξέτασης τύπου ΕΕ σε έναν μόνον κοινοποιημένο οργανισμό της επιλογής του.
                        Η αίτηση περιλαμβάνει:
                        
                                    α)
                                 
                                 
                                    το ονοματεπώνυμο και τη διεύθυνση του κατασκευαστή και, εάν η αίτηση υποβάλλεται από τον εξουσιοδοτημένο αντιπρόσωπο, το ονοματεπώνυμο και τη διεύθυνση του εξουσιοδοτημένου αντιπροσώπου, καθώς και
                                 
                              
                                    β)
                                 
                                 
                                    γραπτή δήλωση ότι δεν έχει υποβληθεί η ίδια αίτηση σε άλλον κοινοποιημένο οργανισμό,
                                 
                              
                                    γ)
                                 
                                 
                                    τον τεχνικό φάκελο ο οποίος καθιστά εφικτή την αξιολόγηση της συμμόρφωσης του στοιχείου διαλειτουργικότητας με τις εφαρμοστέες απαιτήσεις της νομοθετικής πράξης και περιλαμβάνει επαρκή ανάλυση και εκτίμηση της επικινδυνότητας. Ο τεχνικός φάκελος περιέχει τις εφαρμοστέες απαιτήσεις και καλύπτει, εφόσον αρμόζει για την αξιολόγηση, τον σχεδιασμό, την κατασκευή, τη συντήρηση και τη λειτουργία του στοιχείου διαλειτουργικότητας. Ο τεχνικός φάκελος περιέχει, κατά περίπτωση, τουλάχιστον τα εξής στοιχεία:
                                    
                                                i)
                                             
                                             
                                                γενική περιγραφή του στοιχείου διαλειτουργικότητας,
                                             
                                          
                                                ii)
                                             
                                             
                                                σχέδια αρχικής σύλληψης και σχεδιαγράμματα κατασκευής, καθώς και διαγράμματα των συστατικών στοιχείων, των υποσυγκροτημάτων, των κυκλωμάτων κ.λπ.,
                                             
                                          
                                                iii)
                                             
                                             
                                                περιγραφές και επεξηγήσεις αναγκαίες για την κατανόηση αυτών των σχεδίων και διαγραμμάτων και της λειτουργίας του στοιχείου διαλειτουργικότητας,
                                             
                                          
                                                iv)
                                             
                                             
                                                κατάλογο των εναρμονισμένων προτύπων και/ή άλλων σχετικών τεχνικών προδιαγραφών που εφαρμόσθηκαν πλήρως ή εν μέρει, τα στοιχεία των οποίων έχουν δημοσιευθεί στην Επίσημη Εφημερίδα της Ευρωπαϊκής Ένωσης, και περιγραφές των λύσεων που υιοθετήθηκαν για την τήρηση των βασικών απαιτήσεων της νομοθετικής πράξης εφόσον δεν εφαρμόσθηκαν τα συγκεκριμένα εναρμονισμένα πρότυπα. Σε περίπτωση εν μέρει εφαρμοσμένων εναρμονισμένων προτύπων, στον τεχνικό φάκελο προσδιορίζονται τα μέρη που εφαρμόσθηκαν,
                                             
                                          
                                                v)
                                             
                                             
                                                τα αποτελέσματα των υπολογισμών σχεδιασμού, των εξετάσεων που διενεργήθηκαν κ.λπ. και
                                             
                                          
                                                vi)
                                             
                                             
                                                εκθέσεις δοκιμών.
                                             
                                          
                              
                                    δ)
                                 
                                 
                                    τα αντιπροσωπευτικά δείγματα της προβλεπόμενης παραγωγής. Ο κοινοποιημένος οργανισμός μπορεί να ζητήσει επιπλέον δείγματα, εάν είναι αναγκαίο για το πρόγραμμα δοκιμών,
                                 
                              
                                    ε)
                                 
                                 
                                    τα δικαιολογητικά που αποδεικνύουν την επάρκεια του τεχνικού σχεδιασμού. Τα εν λόγω δικαιολογητικά περιέχουν μνεία των εγγράφων που χρησιμοποιήθηκαν, ιδίως στις περιπτώσεις που δεν εφαρμόσθηκαν πλήρως τα σχετικά εναρμονισμένα πρότυπα και/ή οι τεχνικές προδιαγραφές. Τα δικαιολογητικά περιλαμβάνουν, εφόσον είναι αναγκαίο, τα αποτελέσματα των δοκιμών που διενεργήθηκαν από το κατάλληλο εργαστήριο του κατασκευαστή ή από άλλο εργαστήριο δοκιμών για λογαριασμό του και υπ’ ευθύνη του.
                                 
                              
                  
                     
                        4.
                     
                     
                        Ο κοινοποιημένος οργανισμός:
                        Όσον αφορά το στοιχείο διαλειτουργικότητας:
                     
                  
                     
                        4.1.
                     
                     
                        εξετάζει τον τεχνικό φάκελο και τα δικαιολογητικά για να αξιολογήσει την επάρκεια του τεχνικού σχεδιασμού του στοιχείου διαλειτουργικότητας.
                        Όσον αφορά το/τα δείγμα/-τα:
                     
                  
                     
                        4.2.
                     
                     
                        επαληθεύει ότι το/τα δείγμα/-τα κατασκευάσθηκε/-αν σε συμμόρφωση με τον τεχνικό φάκελο και προσδιορίζει τα στοιχεία που σχεδιάσθηκαν σύμφωνα με τις εφαρμοστέες διατάξεις των σχετικών εναρμονισμένων προτύπων και/ή τεχνικών προδιαγραφών, καθώς και τα στοιχεία που σχεδιάσθηκαν χωρίς την εφαρμογή των αντίστοιχων διατάξεων των εν λόγω προτύπων·
                     
                  
                     
                        4.3.
                     
                     
                        διενεργεί κατάλληλες εξετάσεις και δοκιμές, ή αναθέτει τη διενέργειά τους, για να ελέγξει, εφόσον ο κατασκευαστής επέλεξε να εφαρμόσει τις λύσεις των σχετικών εναρμονισμένων προτύπων και/ή τεχνικών προδιαγραφών, εάν οι λύσεις αυτές εφαρμόστηκαν ορθά·
                     
                  
                     
                        4.4.
                     
                     
                        διενεργεί κατάλληλες εξετάσεις και δοκιμές, ή αναθέτει τη διενέργειά τους, για να ελέγξει, εφόσον δεν εφαρμόστηκαν οι λύσεις των σχετικών εναρμονισμένων προτύπων και/ή τεχνικών προδιαγραφών, εάν οι λύσεις που επέλεξε ο κατασκευαστής πληρούν τις αντίστοιχες βασικές απαιτήσεις της νομοθετικής πράξης·
                     
                  
                     
                        4.5.
                     
                     
                        συμφωνεί τον τόπο διενέργειας των εξετάσεων και των δοκιμών με τον κατασκευαστή.
                     
                  
                     
                        5.
                     
                     
                        Ο κοινοποιημένος οργανισμός συντάσσει έκθεση αξιολόγησης στην οποία καταγράφονται οι ενέργειες που πραγματοποιήθηκαν σύμφωνα με το σημείο 4 και τα αποτελέσματά τους. Ο κοινοποιημένος οργανισμός, με την επιφύλαξη των υποχρεώσεών του έναντι των κοινοποιουσών αρχών, δημοσιοποιεί το περιεχόμενο της έκθεσης, εν μέρει ή εξολοκλήρου, μόνο με τη σύμφωνη γνώμη του κατασκευαστή.
                     
                  
                     
                        6.
                     
                     
                        Εφόσον ο τύπος πληροί τις απαιτήσεις της ειδικής νομοθετικής πράξης που εφαρμόζεται στο σχετικό στοιχείο διαλειτουργικότητας, ο κοινοποιημένος οργανισμός εκδίδει στον κατασκευαστή πιστοποιητικό εξέτασης τύπου ΕΕ. Το πιστοποιητικό περιέχει το ονοματεπώνυμο και τη διεύθυνση του κατασκευαστή, τα συμπεράσματα της εξέτασης, τους (τυχόν) όρους ισχύος του και τα απαραίτητα στοιχεία ταυτοποίησης του εγκεκριμένου τύπου. Στο πιστοποιητικό επιτρέπεται να επισυνάπτονται ένα ή περισσότερα παραρτήματα.
                        Το πιστοποιητικό και τα παραρτήματά του περιέχουν όλες τις απαραίτητες πληροφορίες για να καθίστανται δυνατοί η αξιολόγηση της συμμόρφωσης των κατασκευασθέντων στοιχείων διαλειτουργικότητας με τον εξεταζόμενο προς αξιολόγηση τύπο και ο έλεγχος εν λειτουργία.
                        Εφόσον ο τύπος δεν πληροί τις εφαρμοστέες απαιτήσεις της νομοθετικής πράξης, ο κοινοποιημένος οργανισμός αρνείται την έκδοση πιστοποιητικού εξέτασης τύπου ΕΕ, ενημερώνει σχετικά τον αιτούντα και αιτιολογεί λεπτομερώς την άρνησή του.
                     
                  
                     
                        7.
                     
                     
                        Ο κοινοποιημένος οργανισμός τηρείται ενήμερος για τυχόν αλλαγές στις εν γένει αναγνωρισμένες τεχνολογικές εξελίξεις, οι οποίες υποδεικνύουν ότι ο εγκεκριμένος τύπος ενδέχεται να μην συμμορφώνεται πλέον τις εφαρμοστέες απαιτήσεις της νομοθετικής πράξης και ορίζει εάν απαιτείται περαιτέρω διερεύνηση εξαιτίας των αλλαγών αυτών. Στην περίπτωση αυτή, ο κοινοποιημένος οργανισμός ενημερώνει σχετικά τον κατασκευαστή.
                        Ο κατασκευαστής ενημερώνει τον κοινοποιημένο οργανισμό ότι έχει στην κατοχή του τον τεχνικό φάκελο για το πιστοποιητικό εξέτασης τύπου ΕΕ όλες τις τροποποιήσεις του εγκεκριμένου τύπου που ενδέχεται να θίξουν τη συμμόρφωση του στοιχείου διαλειτουργικότητας με τις βασικές απαιτήσεις της νομοθετικής πράξης ή τους όρους ισχύος του πιστοποιητικού. Για τις τροποποιήσεις αυτές απαιτείται συμπληρωματική έγκριση υπό μορφή προσθήκης στο αρχικό πιστοποιητικό εξέτασης τύπου ΕΕ.
                     
                  
                     
                        8.
                     
                     
                        Κάθε κοινοποιημένος οργανισμός ενημερώνει τις οικείες κοινοποιούσες αρχές σχετικά με τα πιστοποιητικά εξέτασης τύπου ΕΕ ή/και κάθε προσθήκη τους που εξέδωσε ή απέσυρε και θέτει στη διάθεση των οικείων κοινοποιουσών αρχών, περιοδικά ή εφόσον του ζητηθεί, κατάλογο των πιστοποιητικών και/ή τυχόν προσθηκών τους που έχει απορρίψει, αναστείλει ή περιορίσει με άλλο τρόπο.
                        Κάθε κοινοποιημένος οργανισμός πληροφορεί τους άλλους κοινοποιημένους οργανισμούς σχετικά με τα πιστοποιητικά εξέτασης τύπου ΕΕ και/ή τυχόν προσθήκες τους που έχει απορρίψει, αποσύρει, αναστείλει ή περιορίσει με άλλο τρόπο και, κατόπιν αιτήματος, σχετικά με τα πιστοποιητικά και/ή προσθήκες τους που έχει εκδώσει.
                        Η Επιτροπή, τα κράτη μέλη και οι άλλοι κοινοποιημένοι οργανισμοί μπορούν, κατόπιν αιτήματος, να λάβουν αντίγραφο των πιστοποιητικών εξέτασης τύπου ΕΕ και/ή των προσθηκών τους. Κατόπιν αιτήματος, η Επιτροπή και τα κράτη μέλη μπορούν να λάβουν αντίγραφο του τεχνικού φακέλου και των αποτελεσμάτων των εξετάσεων που διενήργησε ο κοινοποιημένος οργανισμός. Ο κοινοποιημένος οργανισμός διατηρεί αντίγραφο του πιστοποιητικού εξέτασης τύπου ΕΕ, των παραρτημάτων και των προσθηκών του, καθώς και τον τεχνικό φάκελο που περιλαμβάνει τα έγγραφα που υπέβαλε ο κατασκευαστής, έως τη λήξη ισχύος του πιστοποιητικού.
                     
                  
                     
                        9.
                     
                     
                        Ο κατασκευαστής διατηρεί στη διάθεση των εθνικών αρχών αντίγραφο του πιστοποιητικού εξέτασης τύπου ΕΕ, των παραρτημάτων και των προσθηκών του μαζί με τον τεχνικό φάκελο, επί δέκα έτη από τη διάθεση του στοιχείου διαλειτουργικότητας στην αγορά.
                     
                  
                     
                        10.
                     
                     
                        Ο εξουσιοδοτημένος αντιπρόσωπος του κατασκευαστή μπορεί να υποβάλει την αίτηση που προβλέπεται στο σημείο 3 και να εκπληρώσει τις υποχρεώσεις που προβλέπονται στα σημεία 7 και 9, υπό την προϋπόθεση ότι προσδιορίζονται λεπτομερώς στην εντολή.
                     
                  III.   Ενότητα Γ – Συμμόρφωση με τον τύπο με βάση τον εσωτερικό έλεγχο της παραγωγής
            
            
                     
                        1.
                     
                     
                        Η συμμόρφωση με τον τύπο με βάση τον εσωτερικό έλεγχο παραγωγής είναι το μέρος της διαδικασίας αξιολόγησης της συμμόρφωσης με το οποίο ο κατασκευαστής εκπληρώνει τις υποχρεώσεις που καθορίζονται στα σημεία 2 και 3 και διασφαλίζει και δηλώνει ότι τα σχετικά στοιχεία διαλειτουργικότητας συμμορφώνονται με τον τύπο που περιγράφεται στο πιστοποιητικό εξέτασης τύπου ΕΕ και ότι πληρούν τις απαιτήσεις της νομοθετικής πράξης που εφαρμόζεται σε αυτά.
                     
                  
                     
                        2.
                     
                     
                        Κατασκευή
                        Ο κατασκευαστής λαμβάνει όλα τα αναγκαία μέτρα ώστε η διαδικασία κατασκευής και η παρακολούθησή της να εξασφαλίζουν τη συμμόρφωση των κατασκευασθέντων στοιχείων διαλειτουργικότητας με τον εγκεκριμένο τύπο που περιγράφεται στο πιστοποιητικό εξέτασης τύπου ΕΕ και με τις απαιτήσεις της νομοθετικής πράξης που εφαρμόζονται σε αυτά.
                     
                  
                     
                        3.
                     
                     
                        Σήμανση συμμόρφωσης και δήλωση συμμόρφωσης
                        
                                    3.1.
                                 
                                 
                                    Ο κατασκευαστής επιθέτει την απαιτούμενη σήμανση συμμόρφωσης που ορίζει η νομοθετική πράξη σε κάθε στοιχείο διαλειτουργικότητας το οποίο συμμορφώνεται με τον τύπο που περιγράφεται στο πιστοποιητικό εξέτασης τύπου ΕΕ και πληροί τις εφαρμοστέες απαιτήσεις της νομοθετικής πράξης.
                                 
                              
                                    3.2.
                                 
                                 
                                    Ο κατασκευαστής συντάσσει γραπτή δήλωση συμμόρφωσης για μοντέλο στοιχείου διαλειτουργικότητας και τη θέτει στη διάθεση των εθνικών αρχών επί 10 έτη από τη διάθεση του στοιχείου διαλειτουργικότητας στην αγορά. Στη δήλωση συμμόρφωσης ταυτοποιείται το μοντέλο του στοιχείου διαλειτουργικότητας για το οποίο συντάχθηκε.
                                    Αντίγραφο της δήλωσης συμμόρφωσης τίθεται στη διάθεση των αρμοδίων αρχών, εφόσον το ζητήσουν.
                                 
                              
                  
                     
                        4.
                     
                     
                        Εξουσιοδοτημένος αντιπρόσωπος
                        Οι υποχρεώσεις του κατασκευαστή που καθορίζονται στο σημείο 3 επιτρέπεται να εκπληρώνονται από τον εξουσιοδοτημένο αντιπρόσωπό του, για λογαριασμό του και υπ’ ευθύνη του, με την προϋπόθεση ότι οι εν λόγω υποχρεώσεις προσδιορίζονται λεπτομερώς στην εντολή.
                     
                  IV.   Προδιαγραφές δοκιμών
            
            Η αξιολόγηση της συμμόρφωσης της υλοποίησης με τις απαιτήσεις που αναφέρονται στο σημείο 1 του παραρτήματος I του παρόντος εκτελεστικού κανονισμού και στο άρθρο 5 παράγραφος 4 της οδηγίας (ΕΕ) 2019/520 μπορεί να πραγματοποιηθεί με την εφαρμογή των ακόλουθων προδιαγραφών δοκιμών:
            
                        —
                     
                     
                        Παράρτημα I σημείο 1 στοιχείο α) του παρόντος εκτελεστικού κανονισμού σχετικά με τις συναλλαγές των Αποκλειστικών Επικοινωνιών Μικρής Εμβέλειας (DSRC): EN 15876-1:2016 (2), ETSI TS 102 708-1-1:2010 (3), ETSI TS 102 708-1-2:2010 (4), ETSI TS 102 708-2-1:2013 (5) και ETSI TS 102 708-2-2:2018 (6), αντίστοιχα·
                     
                  
                        —
                     
                     
                        Παράρτημα I σημείο 1 στοιχείο β) του παρόντος εκτελεστικού κανονισμού σχετικά με τις συναλλαγές ελέγχου της συμμόρφωσης σε πραγματικό χρόνο: EN ISO 13143-1:2016 (7)·
                     
                  
                        —
                     
                     
                        Παράρτημα I σημείο 1 στοιχείο γ) του παρόντος εκτελεστικού κανονισμού σχετικά με την αύξηση τοπικοποίησης: EN ISO 13140-1:2016 (8)·
                     
                  V.   Καταλληλότητα χρήσης (διαλειτουργικότητα της υπηρεσίας)
            
            Η καταλληλότητα χρήσης των στοιχείων διαλειτουργικότητας αξιολογείται με τη λειτουργία ή τη χρήση των στοιχείων σε λειτουργία τα οποία έχουν ενσωματωθεί με αντιπροσωπευτικό τρόπο στο σύστημα διοδίων ΕΥΤ (συμπεριλαμβανομένων των περιβαλλόντων δοκιμής) του/των φορέα/-ων χρέωσης διοδίων στην περιοχή του/των οποίου/-ων πρέπει να κυκλοφορεί ο εποχούμενος εξοπλισμός επί συγκεκριμένο χρόνο λειτουργίας. Η αξιολόγηση της καταλληλότητας χρήσης μπορεί να περιλαμβάνει δοκιμές που προκαθορίζονται στη δήλωση περιοχής ΕΥΤ ή πιλοτικές δοκιμές με πραγματικούς χρήστες. Ο φορέας χρέωσης διοδίων ή ο εξουσιοδοτημένος αντιπρόσωπός του, καθώς και ο πάροχος ΕΥΤ, ο κατασκευαστής ή εξουσιοδοτημένος αντιπρόσωπος και ο κοινοποιημένος οργανισμός στον οποίο απευθύνθηκε ο πάροχος ΕΥΤ συμμορφώνεται με κάθε στάδιο της αξιολόγησης της καταλληλότητας χρήσης με βάση κριτήρια ή παραμέτρους που καθορίζονται στη δήλωση περιοχής ΕΥΤ σύμφωνα με το παράρτημα II και είναι δυνατόν να μετρηθούν.
            Για τη διενέργεια της εν λόγω αξιολόγησης των στοιχείων μέσω της λειτουργίας τους στην πράξη προς απόδειξη της διαλειτουργικότητας κατά τη λειτουργία, ο κατασκευαστής, ο πάροχος ΕΥΤ ή εξουσιοδοτημένος αντιπρόσωπος είτε συνεργάζεται απευθείας με τον/τους φορέα/-είς χρέωσης διοδίων είτε απευθύνεται σε κοινοποιημένο οργανισμό, με την επιφύλαξη των απαιτήσεων των στοιχείων α) και β). Ο σχετικός φορέας χρέωσης διοδίων μπορεί να απαιτήσει τη διεξαγωγή των δοκιμών και/ή των πιλοτικών δοκιμών με την υποδομή που παρέχει ο φορέας χρέωσης διοδίων, ανεξαρτήτως εάν ο πάροχος ΕΥΤ επιλέξει να συνεργαστεί απευθείας με τον φορέα χρέωσης διοδίων ή να απευθυνθεί σε κοινοποιημένο οργανισμό.
            
                        α)
                     
                     
                        Εφόσον ο πάροχος ΕΥΤ συνεργάζεται απευθείας με τον/τους φορέα/-είς χρέωσης διοδίων στην περιοχή του/των οποίου/-ων κυκλοφορεί ο εποχούμενος εξοπλισμός:
                        ο κατασκευαστής, ο πάροχος ΕΥΤ ή εξουσιοδοτημένος εκπρόσωπος:
                        
                                    (1)
                                 
                                 
                                    προβλέπει τη διεξαγωγή των δοκιμών ή τη θέση σε λειτουργία ενός ή περισσότερων δειγμάτων αντιπροσωπευτικών του/των στοιχείου/-ων διαλειτουργικότητας, όπως ζητήσει/-ουν ο/οι φορέας/-είς χρέωσης διοδίων·
                                 
                              
                                    (2)
                                 
                                 
                                    παρακολουθεί τη συμπεριφορά του/των στοιχείου/-ων διαλειτουργικότητας κατά τη λειτουργία του/τους με διαδικασία που συμφωνείται με τον/τους φορέα/-είς χρέωσης και τελεί υπό την επίβλεψή του,
                                 
                              
                                    (3)
                                 
                                 
                                    παρέχει αποδείξεις στον/στους φορέα/-είς χρέωσης ότι τα στοιχεία διαλειτουργικότητας πληρούν όλες τις απαιτήσεις διαλειτουργικότητας του/των εν λόγω φορέα/-έων χρέωσης διοδίων,
                                 
                              
                                    (4)
                                 
                                 
                                    συντάσσει δήλωση καταλληλότητας χρήσης, η οποία αποτελεί προϋπόθεση για την έκδοση βεβαίωσης καταλληλότητας χρήσης από τον/τους φορέα/-είς χρέωσης. Η δήλωση καταλληλότητας χρήσης καλύπτει την αξιολόγηση της καταλληλότητας χρήσης των στοιχείων διαλειτουργικότητας ΕΥΤ από τον/τους φορέα/-είς χρέωσης διοδίων για τη χρήση τους στο περιβάλλον ΕΥΤ του/των εν λόγω φορέα/-έων χρέωσης διοδίων.
                                 
                              Ο φορέας χρέωσης διοδίων:
                        
                                    1)
                                 
                                 
                                    καθορίζει με σαφήνεια το πρόγραμμα επικύρωσης με εμπειρική δοκιμή κατά τη λειτουργία,
                                 
                              
                                    2)
                                 
                                 
                                    εγκρίνει τη διαδικασία παρακολούθησης της συμπεριφοράς κατά τη λειτουργία στις οικείες περιοχές διοδίων και διενεργεί ειδικές επαληθεύσεις,
                                 
                              
                                    3)
                                 
                                 
                                    αξιολογεί τη διαλειτουργικότητα κατά τη λειτουργία με το σύστημά του,
                                 
                              
                                    4)
                                 
                                 
                                    βεβαιώνει την καταλληλότητα χρήσης στις οικείες περιοχές διοδίων σε περίπτωση επιτυχούς συμπεριφοράς των στοιχείων διαλειτουργικότητας.
                                 
                              
                  
                        β)
                     
                     
                        Εφόσον ο πάροχος ΕΥΤ απευθυνθεί σε κοινοποιημένο οργανισμό, ο κατασκευαστής, ο πάροχος ΕΥΤ ή εξουσιοδοτημένος αντιπρόσωπος:
                        
                                    1)
                                 
                                 
                                    προβλέπει τη διεξαγωγή δοκιμών ή τη θέση σε λειτουργία ενός ή περισσότερων δειγμάτων αντιπροσωπευτικών του/των στοιχείου/-ων διαλειτουργικότητας, όπως ζητήσει/-ουν ο/οι φορέας/-είς χρέωσης διοδίων·
                                 
                              
                                    2)
                                 
                                 
                                    παρακολουθεί τη συμπεριφορά των στοιχείων διαλειτουργικότητας κατά τη λειτουργία τους με διαδικασία που εγκρίνει και επιβλέπει ο κοινοποιημένος οργανισμός·
                                 
                              
                                    3)
                                 
                                 
                                    παρέχει στον κοινοποιημένο οργανισμό στοιχεία που αποδεικνύουν ότι το/τα στοιχείο/-α διαλειτουργικότητας πληροί/-ούν όλες τις απαιτήσεις διαλειτουργικότητας του/των φορέα/-έων χρέωσης διοδίων, συμπεριλαμβανομένων των αποτελεσμάτων από την πείρα κατά τη λειτουργία τους·
                                 
                              
                                    4)
                                 
                                 
                                    συντάσσει τη δήλωση «ΕΚ» καταλληλότητας χρήσης, η οποία αποτελεί προϋπόθεση για την έκδοση πιστοποιητικού καταλληλότητας χρήσης από τον κοινοποιημένο οργανισμό. Η δήλωση «ΕΚ» καταλληλότητας χρήσης καλύπτει την αξιολόγηση/κρίση του κοινοποιημένου οργανισμού για την καταλληλότητα χρήσης των στοιχείων διαλειτουργικότητας ΕΥΤ, τα οποία εξετάσθηκαν στην περιοχή και στο περιβάλλον ΕΥΤ του/των επιλεγέντος/-ων φορέα/-έων χρέωσης διοδίων και, ιδίως όταν υπάρχουν διεπαφές, ως προς τις τεχνικές προδιαγραφές, ιδίως όσες είναι λειτουργικής φύσης, οι οποίες πρέπει να ελεγχθούν.
                                 
                              Ο κοινοποιημένος οργανισμός:
                        
                                    1)
                                 
                                 
                                    λαμβάνει υπόψη τη δήλωση «ΕΚ» συμμόρφωσης προς τις προδιαγραφές, καθώς και τις απαιτήσεις που καθορίζονται στη δήλωση περιοχής ΕΥΤ του/των φορέα/-έων χρέωσης διοδίων·
                                 
                              
                                    2)
                                 
                                 
                                    οργανώνει τη συνεργασία με τον/τους σχετικό/-ούς φορέα/-είς χρέωσης διοδίων·
                                 
                              
                                    3)
                                 
                                 
                                    επαληθεύει τα τεχνικά έγγραφα και το πρόγραμμα επικύρωσης με δοκιμή κατά τη λειτουργία·
                                 
                              
                                    4)
                                 
                                 
                                    εγκρίνει τη διαδικασία παρακολούθησης της συμπεριφοράς κατά τη λειτουργία και πραγματοποιεί ειδική επιτήρηση·
                                 
                              
                                    5)
                                 
                                 
                                    αξιολογεί τη διαλειτουργικότητα κατά τη λειτουργία με τα συστήματα και τις επιχειρησιακές διαδικασίες του φορέα χρέωσης διοδίων·
                                 
                              
                                    6)
                                 
                                 
                                    εκδίδει πιστοποιητικό καταλληλότητας χρήσης σε περιπτώσεις επιτυχούς συμπεριφοράς των στοιχείων διαλειτουργικότητας·
                                 
                              
                                    7)
                                 
                                 
                                    εκδίδει επεξηγηματική έκθεση σε περίπτωση επιτυχούς συμπεριφοράς των στοιχείων διαλειτουργικότητας. Στην έκθεση εξετάζονται, επίσης, τα προβλήματα που ενδέχεται να προκύψουν λόγω μη συμμόρφωσης των συστημάτων και των διαδικασιών του φορέα χρέωσης διοδίων με τα σχετικά πρότυπα και τις τεχνικές προδιαγραφές. Κατά περίπτωση, η έκθεση περιέχει συστάσεις για την επίλυση των προβλημάτων.
                                 
                              
                  VI.   Περιεχόμενο και μορφότυπος των δηλώσεων συμμόρφωσης με τις προδιαγραφές και των δηλώσεων καταλληλότητας χρήσης
            
            
                     
                        1.
                     
                     
                        Περιεχόμενο της δήλωσης «ΕΚ» συμμόρφωσης
                        Η δήλωση «ΕΚ» συμμόρφωσης αναφέρει ότι έχει αποδειχθεί ότι πληρούνται οι απαιτήσεις που καθορίζονται στο άρθρο 15 παράγραφοι 4, 5 και 6 της οδηγίας (ΕΕ) 2019/520.
                        Η δήλωση «ΕΚ» συμμόρφωσης έχει τη δομή του υποδείγματος που ορίζεται στο σημείο 2 του παρόντος τμήματος. Περιλαμβάνει τα στοιχεία που προσδιορίζονται στις σχετικές ενότητες του παρόντος παραρτήματος και επικαιροποιείται συνεχώς. Μεταφράζεται στη γλώσσα ή στις γλώσσες που απαιτεί το κράτος μέλος στην αγορά του οποίου διατίθεται ή τίθεται σε λειτουργία το στοιχείο διαλειτουργικότητας.
                        Με τη σύνταξη της δήλωσης «ΕΚ» συμμόρφωσης, ο κατασκευαστής αναλαμβάνει την ευθύνη για τη συμμόρφωση του στοιχείου διαλειτουργικότητας.
                     
                  
                     
                        2.
                     
                     
                        Υπόδειγμα δήλωσης «ΕΚ» συμμόρφωσης
                        
                                    1)
                                 
                                 
                                    Αριθ. … (Μοναδικός κωδικός ταυτοποίησης του στοιχείου διαλειτουργικότητας):
                                 
                              
                                    2)
                                 
                                 
                                    Ονοματεπώνυμο και διεύθυνση του κατασκευαστή ή του εξουσιοδοτημένου αντιπροσώπου του:
                                 
                              
                                    3)
                                 
                                 
                                    Η παρούσα δήλωση συμμόρφωσης εκδίδεται με αποκλειστική ευθύνη του κατασκευαστή (ή του εγκαταστάτη):
                                 
                              
                                    4)
                                 
                                 
                                    Αντικείμενο της δήλωσης (αναγνωριστικό του στοιχείου διαλειτουργικότητας που επιτρέπει την ιχνηλασιμότητα. Επιτρέπεται η προσθήκη φωτογραφίας, κατά περίπτωση):
                                 
                              
                                    5)
                                 
                                 
                                    Το αντικείμενο της δήλωσης που περιγράφεται ανωτέρω συμμορφώνεται με την αντίστοιχη ενωσιακή νομοθεσία εναρμόνισης: …
                                 
                              
                                    6)
                                 
                                 
                                    Παραπομπές στα σχετικά εναρμονισμένα πρότυπα που χρησιμοποιήθηκαν ή παραπομπές στις προδιαγραφές σε σχέση με τις οποίες δηλώνεται η συμμόρφωση:
                                 
                              
                                    7)
                                 
                                 
                                    Κατά περίπτωση, ο κοινοποιημένος οργανισμός … (ονομασία, αριθμός) … πραγματοποίησε … (περιγραφή της παρέμβασης) … και εξέδωσε το πιστοποιητικό: …
                                 
                              
                                    8)
                                 
                                 
                                    Συμπληρωματικές πληροφορίες:
                                 
                              
                  Υπογράφεται για λογαριασμό και εξ ονόματος: …
            (τόπος και ημερομηνία έκδοσης):
            (ονοματεπώνυμο, θέση) (υπογραφή):
            Οι δηλώσεις «ΕΚ» καταλληλότητας χρήσης και τα συνοδευτικά έγγραφα πρέπει να φέρουν ημερομηνία και υπογραφή.
            Οι δηλώσεις συντάσσονται στη γλώσσα που έχουν συνταχθεί οι οδηγίες και πρέπει να περιέχουν τα εξής:
            
                        α)
                     
                     
                        παραπομπές στη σχετική νομοθεσία·
                     
                  
                        β)
                     
                     
                        το ονοματεπώνυμο και τη διεύθυνση του κατασκευαστή, του παρόχου ΕΥΤ ή εξουσιοδοτημένου αντιπροσώπου εγκατεστημένου στην Ένωση (σημειώνονται η εταιρική επωνυμία και η πλήρης διεύθυνση του εξουσιοδοτημένου αντιπροσώπου και η εμπορική επωνυμία του κατασκευαστή)·
                     
                  
                        γ)
                     
                     
                        περιγραφή του/των στοιχείου/-ων διαλειτουργικότητας (μοντέλο, τύπος, έκδοση κ.λπ.)·
                     
                  
                        δ)
                     
                     
                        περιγραφή της διαδικασίας που ακολουθήθηκε για τη δήλωση της συμμόρφωσης με τις προδιαγραφές ή για την καταλληλότητα χρήσης·
                     
                  
                        ε)
                     
                     
                        όλες τις σχετικές απαιτήσεις που πληρούν τα στοιχεία διαλειτουργικότητας και, ιδίως, τους όρους χρήσης τους·
                     
                  
                        στ)
                     
                     
                        κατά περίπτωση, το ονοματεπώνυμο και τη διεύθυνση του/των φορέα/-έων χρέωσης διοδίων, του/των κοινοποιημένου/-ων οργανισμού/-ών που συμμετείχε/-αν στη διαδικασία που ακολουθήθηκε για την αξιολόγηση της συμμόρφωσης με τις προδιαγραφές ή της καταλληλότητας χρήσης·
                     
                  
                        ζ)
                     
                     
                        κατά περίπτωση, παραπομπές στις τεχνικές προδιαγραφές·
                     
                  
                        η)
                     
                     
                        ταυτοποίηση του υπογράφοντος που είναι εξουσιοδοτημένος να δεσμευθεί για λογαριασμό του κατασκευαστή ή του εγκατεστημένου στην Ένωση εξουσιοδοτημένου αντιπροσώπου του κατασκευαστή.
                     
                  
               (1)  Απόφαση αριθ. 768/2008/ΕΚ του Ευρωπαϊκού Κοινοβουλίου και του Συμβουλίου, της 9ης Ιουλίου 2008, για κοινό πλαίσιο εμπορίας των προϊόντων και για την κατάργηση της απόφασης 93/465/ΕΟΚ του Συμβουλίου (ΕΕ L 218 της 13.8.2008, σ. 82).
            
               (2)  Ηλεκτρονική είσπραξη τελών — Αξιολόγηση της συμμόρφωσης του εποχούμενου και του παρόδιου εξοπλισμού με το πρότυπο EN 15509
            
               (3)  Intelligent Transport Systems (ITS) (Ευφυή Συστήματα Μεταφορών)· RTTT· Προδιαγραφές δοκιμών για εξοπλισμό μετάδοσης δεδομένων υψηλής συχνότητας (HDR) που λειτουργεί στη ζώνη ISM των 5,8 GHz· Μέρος 1: Επίπεδο ζεύξης δεδομένων· Υπομέρος 1: Προπροδιαγραφή της δήλωσης συμμόρφωσης υλοποίησης πρωτοκόλλου (Protocol Implementation Conformance Statement/PICS)
            
               (4)  Intelligent Transport Systems (ITS) (Ευφυή Συστήματα Μεταφορών)· RTTT· Προδιαγραφές δοκιμών για εξοπλισμό μετάδοσης δεδομένων υψηλής συχνότητας (HDR) που λειτουργεί στη ζώνη ISM των 5,8 GHz· Μέρος 1: Επίπεδο ζεύξης δεδομένων· Υπομέρος 2: Δομή της ακολουθίας δοκιμών και σκοποί των δοκιμών (TSS & TP)
            
               (5)  Intelligent Transport Systems (ITS) (Ευφυή Συστήματα Μεταφορών)· RTTT· Προδιαγραφές δοκιμών για εξοπλισμό μετάδοσης δεδομένων υψηλής συχνότητας (HDR) που λειτουργεί στη ζώνη ISM των 5,8 GHz· Μέρος 2: Επίπεδο εφαρμογής· Υπομέρος 1: Έντυπο προδιαγραφής της δήλωσης συμμόρφωσης υλοποίησης πρωτοκόλλου (Protocol Implementation Conformance Statement/PICS)
            
               (6)  Intelligent Transport Systems (ITS) (Ευφυή Συστήματα Μεταφορών)· RTTT· Προδιαγραφές δοκιμών για εξοπλισμό μετάδοσης δεδομένων υψηλής συχνότητας (HDR) που λειτουργεί στη ζώνη ISM των 5,8 GHz· Μέρος 2: Επίπεδο εφαρμογής· Υπομέρος 2: Δομή της ακολουθίας δοκιμών και σκοποί των δοκιμών (TSS & TP)
            
               (7)  Ηλεκτρονική είσπραξη τελών - Αξιολόγηση της συμμόρφωσης του εποχούμενου και του παρόδιου εξοπλισμού με το πρότυπο ISO 12813 - Μέρος 1: Δομή της ακολουθίας δοκιμών και σκοποί των δοκιμών (TSS & TP)
            
               (8)  Ηλεκτρονική είσπραξη τελών - Αξιολόγηση της συμμόρφωσης του εποχούμενου και του παρόδιου εξοπλισμού με το πρότυπο ISO 13141 - Μέρος 1: Δομή της ακολουθίας δοκιμών και σκοποί των δοκιμών